Il-mezzi tal-informazzjoni huma l-mera tas-soċjetajiet tagħna: jekk huma jkunu liberi u kritiċi, aħna nkunu liberi u sikuri. Madankollu, filwaqt li qed infakkru l-Jum Internazzjonali biex Tintemm l-Impunità għal Reati Kriminali kontra Ġurnalisti, ġurnalisti f'ħafna pajjiżi madwar id-dinja qed jiffaċċjaw livell dejjem jiżdied ta' intimidazzjoni u vjolenza. L-attakki fuq ġurnalisti mhumiex biss attakki fuq il-vittmi, iżda wkoll fuq il-libertà tal-espressjoni u l-libertà tal-mezzi tal-informazzjoni. L-UE tistenna li l-awtoritajiet tal-Istati jirrispettaw bis-sħiħ l-obbligi internazzjonali tagħhom biex jinvestigaw b'mod effettiv, fil-pront u indipendenti reati kriminali bħal dawn u biex jiżguraw li l-awturi u l-instigaturi kemm statali kif ukoll mhux statali ta' vjolenza bħal din jitressqu quddiem il-ġustizzja. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.